Tarybos sprendimas,
1994 m. vasario 21 d.
nustatantis minimalius konstrukcijos ir įrangos reikalavimus, kurių turi laikytis tam tikros mažos įmonės, užtikrinančios žuvininkystės produktų paskirstymą Graikijoje
(94/117/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sanitarinius reikalavimus, reglamentuojančias žuvininkystės produktų gamybą ir jų pateikimą į rinką [1], ypač į jos 14 straipsnį,
atsižvelgdama į Komisijos pasiūlymą,
kadangi kai kurios Graikijos salos ar tam tikri pakrančių regionai dėl savo izoliacijos ir atokumo gali patirti konkrečių tiekimo suvaržymų;
kadangi šiose salose ir regionuose yra mažų žuvininkystės produktų rūkymo ir sūdymo įmonių, kurios vaidina gyvybišką vaidmenį aprūpinant vietinę rinką vietovėje, kurioje jos įsikūrusios;
kadangi, siekiant apsaugoti šias įmones nuo išnykimo, būtina joms taikyti ne tokius griežtus minimalius konstrukcijos ir įrangos reikalavimus, kokie nustatyti Direktyvoje 91/493/EEB, kol išnyks šie specifiniai suvaržymai šiose Graikijos salose ir regionuose;
kadangi, siekiant išvengti konkurencijos iškraipymų Bendrijoje, prie šių minimalių reikalavimų reikia pridėti apribojimus dėl įmonės gamybos apimties ir minėtų produktų prekybos zonos;
kadangi žuvininkystės produktai, kuriuos perdirba šios mažos įmonės, turi būti skirti tiekimui į vietinę rinką, ir jie negali būti pažymėti Direktyvos 91/493/EEB 3 straipsnio 1 dalies f punkte nurodytu identifikavimo ženklu,
PRIĖMĖ ŠĮ SPRENDIMĄ:
1 straipsnis
Šis sprendimas taikomas tam tikroms įmonėms, kurios išimtinai rūko ir sūdo žuvininkystės produktus salose ar tam tikruose Graikijos pakrančių regionuose, kurie patiria ypatingų tiekimo suvaržymų.
2 straipsnis
1 straipsnyje nurodytos įmonės atitinka minimalius priede nustatytus konstrukcijos ir įrangos reikalavimus.
3 straipsnis
Kompetentingos Graikijos institucijos užtikrina, kad priede nustatyti reikalavimai būtų taikomi 1 straipsnyje nurodytoms įmonėms, jeigu jos atitinka šias sąlygas:
- įmonės metinė sūdytos ar rūkytos produkcijos gamyba neviršija 36 tonų,
- tokių produktų prekybos zona yra arba apribota salos, kurioje įsikūrusi įmonė, teritorija, arba neviršija 50 km spindulio aplink įmonę,
- produktai, nepažymėti Direktyvos 91/493/EEB 3 straipsnio 1 dalies f punkte nurodytu identifikavimo ženklu, tačiau pažymėti nacionaliniu ženklu, kuris leidžia kompetentingai institucijai kontroliuoti paskirstymą.
4 straipsnis
Šis sprendimas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1993 m. sausio 1 d.
5 straipsnis
Šis sprendimas skirtas valstybėms narėms.
Priimta Briuselyje, 1994 m. vasario 21 d.